হিন্দি, তামিল, তেলুগু মিলিয়ে মোট ২৭টি ছবিতে শ্রীদেবীর সঙ্গে স্ত্রিন শেয়ার করেছেন তিনি। অভিনয় জীবনে ‘সুপারস্টার’ শ্রীদেবীর উত্থান ঘটেছে তাঁর চোখের সামনেই। সেই উত্থান তাঁকে ‘স্তম্ভিত’ করেছিল। রবিবার শ্রীদেবীর মৃত্যুর পর এক ভিডিও বার্তায় এমনই অনেক অজানা কথা জানিয়েছেন সুপারস্টার কমল হাসন।
১৯৭৬ সালে তামিল ছবি ‘মুনরু মুদিচু’তে বড় পরদায় একসঙ্গে দেখা গিয়েছিল শ্রীদেবী- কমল জুটিকে। এরপর ‘গুরু’, ‘মুনরাম পিরাই’, ‘আখরি সংগ্রাম’, ‘সদমা’তে একসঙ্গে অভিনয়। সেই সূত্রেই ‘সদমা’র রেশমীকে খুব কাছ থেকে দেখেছিল তার সোমু। আর তখনই শ্রীদেবীর অভিনয় দক্ষতায় মুগ্ধ হয়েছিলেন কমল।
শ্রীদেবীকে নিয়ে এক ভিডিও বার্তায় কমল বলেছেন, ‘‘শ্রীদেবী ওর অসাধারণ প্রতিভা কপালের জোরে পায়নি, যোগ্যতার বশে অর্জন করেছিল।’’ বড় পরদায় দু’জনেই শিশুশিল্পী হিসেবে আত্মপ্রকাশ করেছিলেন। তাই খুব ছোট বয়স থেকেই শ্রীদেবীকে চিনতেন কমল। ‘মুনরু মুদিচু’ ছবিতে তাঁদের একসঙ্গে কাজ করার স্মৃতিচারণও করেছেন কমল। তাঁর কথায়, ‘‘মিস্টার বালাচন্দ্র এবং আমার সঙ্গে যখন ও প্রথম কাজ করতে এসেছিল, তখন নেহাতই শিশু। সে সময় ওর ভুলত্রুটি শুধরে দেওয়া, অভিনয় শিখিয়ে দেওয়া, এমনকী নাচ শেখানোর দায়িত্বও ছিল আমার।’’
অভিনেতা হিসেবে শ্রীদেবী কীভাবে ক্রমশ পরিণত হয়েছিলেন, তা খুব কাছ থেকে দেখেছেন কমল। তাঁর স্বীকারোক্তি, ‘‘ও যখন প্রথম এসেছিল, তখন এতটাও পরিণত ছিল না। দিনে দিনে ও উন্নতি করেছে।’’ এমনকী, দিনের পর দিন একসঙ্গে কাজের সূত্রে তাঁরা যে একে অপরকে কতটা পছন্দ করতেন, তা-ও জানিয়েছেন ৬৩ বছরের এই অভিনেতা। 
গত জানুয়ারিতেই শেষবার দেখা হয়েছিল তাঁদের। দেখামাত্র একে অপরকে জড়িয়ে ধরেছিলেন। তার জন্য এখন নিজেকে ‘কৃতজ্ঞ’ মনে করছেন কমল। তাঁর কথায়, ‘‘সদমা’র গানটাই এখন আমার কানে বার বার বাজছে।’’